
Månedsbrev september for D2310

Nå har Rotaryåret startet for fullt.  Klubber og komiteer er i gang etter ferien. Selv har jeg hittil vært på 4 klubbesøk. Det har vært svært interessant å få nærmere kjennskap til hvordan arbeidet i den enkelte klubb foregår. Jeg har fått et godt inntrykk av miljøet i klubbene, og godt miljø i klubben er en forutsetning for det klubben kan gjøre av aktiviteter og prosjekter til nytte for lokalsamfunnet eller internasjonalt. Jeg har tatt opp en diskusjon om betydningen av RI-presidentens slagord «Create lasting impact», og det har blitt interessante refleksjoner og diskusjoner i klubbene. Tenk godt på dette slagordet når dere skal planlegge nye aktiviteter, men selvsagt også for de aktivitetene og prosjektene som videreføres.
Sist uke var det 3 webinar for å forberede til at det blir nye nettsider i november. Også overgangen til nye nettsider fokuserer mer på resultatet av det vi gjør - ikke så mye på aktiviteten i seg selv. Jeg både håper og tror at dette blir en viktig utvikling i vårt distrikt, og at nye nettsider bedre kan fortelle om verdien av de aktivitetene og prosjektene vi gjør for omverdenen og mulige medlemmer.
Medlemskap og rekruttering:
Pr i dag har vårt distrikt 1444 medlemmer. Med det jeg hører i en del klubber er det er et godt arbeid på gang for rekruttering.  Forrige måneds tema var medlemskap, rekruttering og organisasjonsutvikling. Det jeg har hørt i de klubbene jeg har besøkt så har noen allerede gjort god omstilling, snudd en negativ utvikling og fått inn flere nye medlemmer de siste 2-3 årene. I alle klubbene snakket vi om rekruttering, men også om det å ivareta de nye medlemmene med å raskt involvere dem i prosjekter eller funksjoner i klubben slik at ikke nye medlemmer slutter etter 2-3 år. Det viser seg altså at det er mulig å snu en negativ utvikling i våre systemer. En stor honnør til de klubbene som har klart å snu utviklingen eller som nå står foran en slik omstilling.
Som den tidligere RI-presidenten Francesco Arezzo uttalte under sitt besøk i Oslo i mars, må vi tenke nytt for å snu utviklingen. Dette blir temaet på kommende klubbesøk. Medlemskap og rekruttering – systematisk jobbing med dette – blir tema på Distriktskonferansen 17. oktober.
Hovedtema for distriktskonferansen blir kunnskap, kompetanse og erfaring. Programmet og påmeldingen kommer ut i midten av september.

Månedens tema:
Månedens tema i Rotary er grunnleggende utdanning og leseferdighet. Dette er jo et svært viktig tema for en del prosjekter i Rotarys regi der internasjonale prosjekter har bidratt til skoleutbygging med bibliotek og toaletter. Det å bidra til at flere kan fullføre en utdanning er sentralt. Men dette temaet er dessverre høyst aktuelt her hjemme også i diskusjon om den norske skolen.

4- spørsmålsprøven:
Ved klubbesøk i går ble det reist spørsmål om 4-spørsmålsprøven. Det var et spørsmål i flere betydninger. Først om den ikke lenger har fokus i Rotary, men så om verdigrunnlaget vi som Rotarianer har i denne til å bruke i påvirkning av samfunnet. Det er tendenser i samfunnet som tyder på visse utglidninger i spørsmålet om etikk og moral.
Jeg understreket at 4- spørsmålsprøven selvsagt fortsatt er en basis i Rotary. Når vi var på Guvernørskolen i Orlando i januar var vi også på en del klubbesøk, og flere klubber innledet møte med 4- spørsmålsprøver.  Jeg tar den derfor med her som en påminnelse og som dere kanskje kan ta nye runder på i klubbene.

1. Er det sant?
2. Er det rettferdig overfor alle det angår?
3. Vil det skape forståelse og bedre vennskap?
4. Vil det være til beste for alle det angår?


TRF:
Og til sist en påminnelse fra TRF-komiteen.
Invitasjon og søknadspapirer for District Grants er nå klare på Rotaryfondet/TRF/POLIO siden til distriktet.  
Her finner du alt du trenger på https://d2310.rotary.no/no/district-grant 
Søknadsfristen er satt til 1.november 2026. 
Har du spørsmål så ta kontakt med Helle Kjørlaug på telefon 92633908 eller elleh.mk@gmail.com	eller Thore Wilhelmsen på telefon 91320496 eller thore.wilhelmsen@wilhelmsenas.no 

